І хоць заняткі праводзіліся да 19 гадзін, час на цікавы і актыўны адпачынак маладыя настаўнікі таксама знаходзілі. Школа была арганізавана ў прыгожым месцы — на базе Парэцкай санаторнай школы-інтэрната. Педагогам былі прадастаўлены добрыя ўмовы для заняткаў спортам і для адпачынку: праводзіліся і малыя алімпійскія гульні, і ўрок начной астраноміі ад настаўніка фізікі сярэдняй школы № 1 Ашмян Марыны Дудойць, была арганізавана цікавая паездка на Аўгустоўскі канал. Як адзначыла настаўніца замежнай мовы гімназіі № 1 імя Кастуся Каліноўскага Свіслачы Настасся Шыт, у школе “Прызванне — педагог” яны атрымалі не толькі багаж ведаў, але і станоўчыя эмоцыі. А без іх таксама цяжка працаваць. Акрамя таго, удзельнікам школы ўручылі сертыфікаты аб яе заканчэнні і пасведчанні аб павышэнні кваліфікацыі.